Pavlova prva poslanica Timoteju (Šarić)/Glava 4.
1 A Duh govori jasno, da će u posljednja vremena odstupiti neki od vjere, slušajući lažne duhove i nauke zlih duhova, 

2 U licemjerju lažaca, koji imaju biljeg upečen na svojoj savjesti, 

3 Koji zabranjuju ženiti se, blagovati jela, koja Bog stvori, da ih vjernici i oni, koji upoznaše istinu, uzimaju sa zahvalnošću. 

4 Jer je svako stvorenje Božje dobro, i ništa nije na odmet, što se uzima sa zahvalnošću, 

5 Jer se posvećuje riječju Božjom i molitvom. 

6 Ako to predočiš braći, bit ćeš dobar sluga Krista Isusa, othranjen riječima vjere i dobrom naukom, koju si primio. 

7 A ludih i bapskih gatalica kloni se, a vježbaj se u pobožnosti! 

8 Jer tjelesno vježbanje malo je korisno, a pobožnost je korisna za sve, jer ima obećanje života sadašnjega i budućega. 

9 Istinita je riječ i dostojna, da bude potpuno primljena. 

10 Jer zato se trudimo, i podnosimo sramotu, jer se uzdamo u Boga živoga, koji je Spasitelj svih ljudi, osobito vjernika. 

11 Ovo zapovijedaj i uči! 

12 Nitko neka ne prezre tvoju mladost; nego budi primjer vjernicima u riječi, u vladanju, u ljubavi, u vjeri, u čistoći! 

13 Dok dođem, pripazi na čitanje, opominjanje i učenje! 

14 Ne zanemaruj milosti, koja je u tebi i dana ti je po proročanstvu polaganjem ruku svećeničkih! 

15 Ovo promišljavaj, u ovom budi, da tvoj napredak bude očevidan svima! 

16 Pazi na sebe i na nauku; ustraj u tome, jer ovo čineći spasit ćeš i sebe i one, koji te slušaju. 

Pavlova prva poslanica Timoteju (Šarić)